**Alfonso Alonso Aranegui**, nado en Vitoria o 14 de abril de 1967, é un político español do Partido Popular. Foi alcalde de Vitoria entre 1999 e 2007, e deputado pola circunscrición de Áraba entre 2000 e 2001 e dende 2008. Entre 2008 e 2011 (IX Lexislatura) foi voceiro adxunto do PP no Congreso dos Deputados, e dende 2011 é o seu voceiro titular para a X Lexislatura do actual período democrático. En decembro de 2014 foi nomeado ministro de Sanidade, Servizos Sociais e Igualdade.

Traxectoria
-----------

### Familia e formación

Natural de Vitoria, procede dunha influente familia desta cidade. O seu avó materno, Manuel Aranegui y Coll, foi presidente da Deputación de Áraba entre 1957 e 1966, durante a Ditadura franquista. A súa familia paterna provén en parte de Donostia, Alfonso Alonso é, sobriño-neto, entre outros, dos tenistas José María Alonso Areyzaga e Manuel Alonso de Areyzaga, así como de Asis Alonso Areyzaga, que foi tamén tenente-alcalde de Donostia. O seu pai, Ramón Alonso Verástegui, é pintor e reside en Tenerife dende 1975. Está casado e ten catro fillos.

Alfonso Alonso é licenciado en filoloxía románica e en dereito, e exerceu profesionalmente como avogado. En 1996 entrou no concello da súa cidade natal como concelleiro.

### Alcalde de Vitoria

Nas eleccións municipais de 1999 a súa candidatura foi a máis votada, de modo que accedeu á alcaldía. En 2000 encabezou a lista do seu partido por Áraba, pero en 2001 renunciou para centrarse no seu labor como alcalde. En 2003 volveu gañar as eleccións municipais. En 2007 a lista máis votada no concello de Vitoria foi a de Patxi Lazcoz do PSE-EE, que foi investido alcalde ao non presentar ningún partido (incluíndo o PP) candidato alternativo.

### Deputado no Congreso e Ministro

Encabezou de novo a lista do PP por Áraba nas eleccións xerais de 2008, formando parte da dirección do grupo parlamentario popular no Congreso dos Deputados. Repetiu nas eleccións xenerais de 2011 e obtivo a vitoria na circunscrición de Áraba.

O 12 de decembro de 2011 foi proposto por Mariano Rajoy como voceiro do grupo popular no Congreso dos Deputados para a X Lexislatura, cargo que desempeñou dende o 13 de decembro dese mesmo ano. Tras a dimisión de Ana Mato como ministra de Sanidade polo caso Gürtel, o 3 de decembro de 2014 foi nomeado polo presidente Rajoy para substituíla nese posto.

Cargos desempeñados
-------------------

* Concelleiro no Concello de Vitoria (1996-2008)
* Alcalde de Vitoria (1999-2007)
* Deputado por Áraba no Congreso dos Deputados (2000-2001)
* Voceiro do PP no Concello de Vitoria (2007-2008)
* Presidente do Partido Popular de Áraba (dende 2008)
* Deputado por Áraba no Congreso dos Deputados (dende 2008)
* Voceiro do PP no Congreso dos Deputados (dende 2011)
* Ministro de Sanidade, Servizos Sociais e Igualdade (dende 2014)

Notas
-----

1. ↑  "Alfonso Alonso, novo ministro de Sanidade, Servizos Sociais e Igualdade". *El Mundo*. 2 de decembro de 2014.
2. ↑  "Alfonso Alonso será voceiro do PP no Congreso". *El Correo*. 12 de decembro de 2011. Consultado o 20 de decembro de 2011.
3. ↑  «Alfonso Alonso, novo ministro de Sanidade, Servizos Sociais e Igualdade», *RTVE*, 2 de decembro de 2014.

Véxase tamén
------------

|  |  |  |
| --- | --- | --- |
| Predecesor:**José Ángel Cuerda** | **Alcalde de Vitoria**1999-2007 | Sucesor:**Patxi Lazcoz** |
| Predecesor:**Ramón Rabanera** | **Presidente do PP de Áraba**2008-actualidade | Sucesor:***No cargo*** |
| Predecesor:**Soraya Sáenz de Santamaría** | **Voceiro do Grupo Popular noCongreso dos Deputados de España**2011-2014 | Sucesor:**Rafael Hernando** |
| Predecesor:**Ana Mato** | **Ministro de Sanidade, Servizos Sociais e Igualdade de España**2014-actualidade | Sucesor:***No cargo*** |

|  |  |
| --- | --- |
|  | Wikimedia Commons ten máis contidos multimedia na categoría:  ***Alfonso Alonso Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q635164
* Auñamendi: 24362

 |